OBH 1800/1998.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása:
	1998. márciusban tudomásomra jutott, hogy a sclerosis multiplex betegségben szenvedők kezelésére rendelkezésre álló gyógyszer - mely ún. különkeretes gyógyszer-csoportba tartozik - költségtámogatásának összege nem teszi lehetővé valamennyi rászoruló számára a kedvezményes (ingyenes) hozzájutást.
	A legmagasabb szintű testi és lelki egészséghez való alapjog sérelmének gyanúja miatt, e sokakat érintő probléma megoldása érdekében az állampolgári jogok országgyűlési biztosáról szóló 1993. évi LIX. törvény (Obtv.) 16. § (2) bekezdése alapján hivatalból vizsgálatot indítottam.

Érintett alkotmányos jogok:
•	A lehető legmagasabb szintű testi és lelki egészséghez való jog.

Alkalmazott jogszabályok:

•	Az egészségügyről szóló 1997. évi CLIV törvény (Eütv.) 
•	1997. évi CLIII. törvény a társadalombiztosítás pénzügyi alapjai 1998. évi költségvetéséről
•	2/1995. (II.8.) NM rendelet a társadalombiztosítási támogatással rendelhető gyógyszerekről és ezeknek a társadalombiztosítási támogatás alapjául elfogadott árához nyújtott társadalombiztosítási támogatásról.
•	A kötelező egészségbiztosításról szóló 1997. évi LXXXIII. törvény (Ebtv.)

Megállapított tényállás:
	A tényállás feltárására a sclerosis multiplexben (SM) szenvedő betegek kezelésének optimális megoldása érdekében a vizsgálathoz az Országos Egészségbiztosítási Pénztár (OEP) Főigazgatójától és a szakminisztertől kértem segítséget, melynek eredményeként a következőket állapítottam meg.
	A sclerosis multiplexben szenvedő betegek gyógykezelését évek óta feszültség kíséri, mivel a rendelkezésre álló gyógyszerek költségtámogatásának összege nem teszi lehetővé valamennyi rászoruló beteg számára a kedvezményes hozzájutást. Az OEP adatai szerint jelenleg 325 sclerosis multiplexes beteget kezelnek a gyógyszerkasszából az erre a betegségre elkülönített pénzösszegből. Egy beteg éves kezelési költsége hozzávetőlegesen 2,5 millió forint. A 700 nyilvántartott betegből 325 kezelését folyamatosan biztosítják, a többiek szakmai besorolás szerint várólistán vannak.
A sclerosis multiplex kezelésére szolgáló készítményeket az Országos Egészségbiztosítási Pénztár a speciális szerződés alapján finanszírozott gyógyszerkörben támogatta a 2/1995. (II.8.) NM rendelet hatályos mellékletének megfelelően. E rendelet egyes terápiás csoportokban finanszírozható készítményeket nevesíti.
A szakmai protokoll kritériumai szerint 500-700 beteg kezelése lenne indokolt a jelenleg támogatott terápiával (Betaferon). A többi betegnél más kezelés is számításba jöhet. A rendelkezésre álló gyógyszerek közül azonban ma egyetlen egy sem gyógyítja meg a betegeket. A valódi cél tehát az állapotromlás megelőzése, lassítása. Így Magyarországon a további három (Avonex, Rebif, Copaxone) törzskönyvezett gyógyszer társadalombiztosítási támogatása esetén helyük lehetne a terápiában. Az említett készítményekre a szakma igényt tart. Ezért a monopol helyzet fenntartása nem feltétlenül indokolt. Az Egészségügyi Tudományos Tanács azonban elsősorban hatásvizsgálatok hiánya miatt ellenzi az említett gyógyszer teljes körű befogadását.
	A vizsgálat eredményeként megállapítom, hogy a legmagasabb szintű testi és lelki egészséghez való alkotmányos joggal összefüggésben visszásságot okoz, hogy az SM beteg csak korlátozottan, várólistáról, tehát bizonytalan időben - bár kétségtelenül szakmai protokoll alapján - juthat hozzá az állapotát stabilizáló, szenvedését csökkentő gyógyszerhez.
A probléma megoldására több intézkedés történt. Így az egészségbiztosító a daganatos, vérzékeny és sclerosis multiplexes betegségek gyógyszereire ebben az évben 6,5 milliárd forintot költött. A jövő évi ellátás biztosítására 8 milliárd forintért vásárol készítményeket.
	Az egyes gyógyszerek és gyógyászati segédeszközök beszerzéséről és forgalmazásáról szóló 110/2000. (VI.29.) kormányrendelet alapján beszerzésre kerülő gyógyszerhatóanyagokról és gyógyászati segédeszközökről szóló pénzügyminiszteri és egészségügyi miniszteri együttes rendelet is (kihirdetés előtt) a fenti probléma megoldását célozza. A rendelet szerint az egészségbiztosító a hatóanyagok beszerzését támogatja és újabb hatóanyagok megvásárlását tervezi. A megindult és várhatóan január közepén záródó ártárgyalások alapján remény van árengedményekre, választék bővítésre. Az új gyógyszerek az egészségbiztosító tervei szerint a sclerosis multiplexes betegek terápiáját is bővítik. Az a cél, hogy a felemelt pénzügyi keret mellett 20-30 százalékos árengedményt érjenek el, így valamennyi beteg hozzájuthat a számára legkorszerűbb terápiához. A megtett intézkedések eredményességére vonatkozóan utóvizsgálatot végzek.

Budapest, 2000. december 19.

Gönczöl Katalin